Diari Oficial de la Generalitat Valenciana


Sumari del DOGV 7496, del 31-03-2015 (2015/2817)

ORDE 7/2015, de 24 de març, de la Conselleria d'Infraestructures, Territori i Medi Ambient, per la qual s'aproven les bases reguladores del Programa de Suport a la Implantació de l'Informe d'Avaluació dels Edificis per al període 2013-2016, i es convoquen les ajudes per a l'exercici 2015.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7496

Data del DOGV
:   31-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2817


Data del document
:   24-03-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * ajuda pública

ORDE 7/2015, de 24 de març, de la Conselleria d'Infraestructures, Territori i Medi Ambient, per la qual s'aproven les bases reguladores del Programa de Suport a la Implantació de l'Informe d'Avaluació dels Edificis per al període 2013-2016, i es convoquen les ajudes per a l'exercici 2015. [2015/2817]  
La Generalitat, dins de l'estratègia per al foment de les mesures per a possibilitar l'accés i el gaudi de la vivenda, formula des de fa més de vint anys plans de vivenda per a articular ajudes en matèria d'habitatge. En este context, s'atorguen subvencions per a afavorir el gaudi d'una vivenda digna i adequada, responsabilitat compartida pels diferents poders públics.  
La Generalitat va fer un conveni el passat 14 d'octubre amb l'Administració General de l'Estat de col·laboració financera per al desenrotllament a la Comunitat Valenciana del Pla Estatal de Foment del Lloguer de Vivendes, la Rehabilitació Edificatòria i la Regeneració i Renovació Urbanes 2013-2016. A estos efectes, per part de l'Administració estatal es procedirà a la transferència de fons a la Generalitat per al finançament, entre altres, de la línia d'ajudes per a la implantació de l'Informe d'Avaluació d'Edificis, en relació amb el que establix el Reial Decret 233/2013, de 5 d'abril, pel qual es regula el citat pla estatal.   
  
D'acord amb este plantejament, a través d'esta orde s'establixen les bases reguladores de les convocatòries d'ajudes per a la presentació dels informes d'avaluació dels edificis, referits a les seues condicions d'accessibilitat, eficiència energètica i estat de conservació, i es convoquen les ajudes per a l'any 2015.  
Per tot això, d'acord amb la Llei 38/2003, de 17 de novembre, General de Subvencions, el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat, i la resta de normativa general i de pertinent aplicació, i en virtut de les facultats conferides per l'article 28.e), de la Llei 5/1983, de 30 de desembre, del Consell  
  
  
ORDENE  
  
Article 1. Aprovació de les bases reguladores  
S'aproven les bases per les quals es regula la present convocatòria, que figuren com a annex I d'esta orde.  
  
Article 2. Convocatòria  
Es convoca la concessió d'ajudes en matèria d'habitatge per a impulsar la implantació i la generalització de l'Informe d'Avaluació dels Edificis, en els termes establits en les bases reguladores.  
  
Article 3. Finançament de les ajudes per a la implantació de l'Informe d'Avaluació dels Edificis  
El finançament de les ajudes regulades en la present orde es farà a càrrec de la línia pressupostària 45.66.08.E8449216 Pla de Vivenda, dels Pressupostos de la Generalitat de 2015, amb fons que seran aportats pel Ministeri de Foment a la Generalitat, segons preveu el conveni subscrit el 14 d'octubre de 2014 entre el Ministeri de Foment i la Generalitat per al desplegament i l'execució del Pla de Vivenda 2013-2016.  
  
L'import global màxim de les ajudes a concedir serà de 333.000 euros per a l'exercici 2015.  
  
Article 4. Termini i lloc per a la presentació de sol·licituds  
1. El termini per a la presentació de les sol·licituds d'ajuda serà de quatre mesos comptadors des de l'endemà de la publicació d'esta orde. La presentació de sol·licituds es realitzarà de conformitat amb el que regulen les bases d'esta convocatòria, per mitjà dels impresos normalitzats de sol·licitud que s'inclou en l'annex II d'esta orde.  
2. Les instàncies de sol·licitud, junt amb la documentació requerida, es presentarà preferentment en la seu de la Conselleria d'Infraestructures, Territori i Medi Ambient, situada al carrer de Castán Tobeñas, número 77, 46352 València, i en els Servicis Territorials de les tres províncies, situats a l'avinguda Aguilera, número 1, 03452 Alacant; avinguda del Mar, número 16, 12639 Castelló de la Plana, i al carrer Gregorio Gea, número 27, 46650 València. Així mateix, podrà presentar-se en qualsevol de les formes i llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Comú.  
  
  
DISPOSICIÓ ADDICIONAL  
  
Única. Notificació a la Comissió Europea  
En relació amb la política de la competència de la Unió Europea, les ajudes que es convoquen no necessiten notificació o comunicació a la Unió Europea, per no falsejar o amenaçar de falsejar la competència, al no afectar l'exercici d'activitats econòmiques, de conformitat amb el que establix l'article 107 del Tractat de Funcionament de la Unió Europea.  
  
  
DISPOSICIONS FINALS  
  
Primera. Normativa aplicable  
En tot allò no previst en esta orde serà aplicable la Llei 38/2003, de 17 de novembre, General de Subvencions, i el seu reglament de desplegament aprovat pel Reial Decret 887/2006, de 21 de juliol, el text refós de la Llei d'Hisenda Pública de la Comunitat Valenciana, aprovat pel Decret Legislatiu de 26 de juny de 1991, la Llei de Pressupostos de la Generalitat per a l'exercici 2015 i següents, i la resta de normativa de preceptiva aplicació.  
  
Segona. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 24 de març de 2015  
  
La consellera d'Infraestructures, Territori i Medi Ambient  
ISABEL BONIG TRIGUEROS  
  
  
  
  
ANNEX I  
Bases reguladores de la convocatòria del Programa de Suport a la Implantació de l'Informe d'Avaluació dels Edificis per al període 2013-2016  
  
Primera. Objecte  
Estes bases reguladores tenen com a objecte articular ajudes en matèria d'habitatge per a la realització de l'Informe d'Avaluació dels Edificis, d'acord amb el que disposen els article 33 i següents del Reial Decret 233/2013, de 5 d'abril, pel qual es regula el pla estatal de foment del lloguer de vivendes, la rehabilitació edificatòria, i la regeneració i renovació urbanes, 2013-2016, amb la finalitat d'impulsar la implantació i generalització de l'informe d'avaluació dels edificis.  
  
Segona. Beneficiaris  
Podran ser beneficiaris d'estes ajudes les comunitats de propietaris, les agrupacions de comunitats o els propietaris o propietàries únics d'edificis de caràcter predominantment residencial, que presenten amb anterioritat al 31 d'octubre de 2016 l'Informe d'Avaluació de l'edifici, segons model establit per la Direcció General d'Obres Públiques, Projectes Urbans i Habitatge.  
  
Tercera. Contingut de l'informe  
L'Informe d'Avaluació dels Edificis objecte d'este programa d'ajudes inclourà l'anàlisi de les condicions d'accessibilitat, eficiència energètica i estat de conservació d'estos. L'informe analitzarà, de manera detallada, els aspectes relacionats amb l'estat de conservació de l'edifici, la determinació de si l'edifici és susceptible o no d'incorporar ajustos raonables en matèria d'accessibilitat, i el certificat de l'eficiència energètica.  
El contingut de l'informe així com el procediment per a la seua presentació, que es farà preferentment per mitjans telemàtics, serà l'establit per la Direcció General d'Obres Públiques, Projectes Urbans i Habitatge.  
  
Quarta. Sol·licitud i documentació  
1. La sol·licitud es formalitzarà per mitjà d'instància dirigida preferentment a la Direcció General d'Obres Públiques, Projectes Urbans i Habitatge, i la seua presentació presumix l'acceptació incondicionada de les bases de la convocatòria i de les condicions, els requisits i les obligacions que conté esta.  
2. A la sol·licitud s'adjuntarà la documentació que s'indica a continuació:  
a) Document nacional d'identitat de la persona sol·licitant; en cas de tractar-se d'una persona estrangera, número d'identificació d'estrangeria i permís de residència en vigor.  
b) Acreditació de la representació que té, d'acord amb la normativa específica d'aplicació.  
c) Nota Simple del Registre de la Propietat relativa a l'edifici, justificació casdastral i/o documentació acreditativa de l'antiguitat de l'edifici i del nombre de vivendes d'este.  
d) Còpia de l'Informe d'Avaluació de l'Edifici, i acreditació de la seua inscripció en el Registre electrònic establit a este efecte per la Direcció General d'Obres Públiques, Projectes Urbans i Habitatge.  
e) Factura d'honoraris per la realització de l'Informe d'Avaluació de l'Edifici.  
f) Imprés de domiciliació bancària degudament omplit, amb la designació el compte en què es farà efectiu l'ingrés de les ajudes.  
g) Declaració responsable, sobre el compliment dels requisits establits per la Llei 38/2003, de 17 de novembre, General de Subvencions, per a poder ser persona beneficiària d'una subvenció.  
h) Autorització perquè la Conselleria d'Infraestructures, Territori i Medi Ambient puga sol·licitar la informació de caràcter tributari, econòmic o patrimonial que fóra legalment pertinent, en el marc de col·laboració establit amb l'Agència Tributària, Centre de Gestió Cadastral i Cooperació Tributària, Col·legi de Notaris i Registradors i amb altres administracions públiques, amb constància que, d'acord amb la Llei Orgànica 15/1999, de 13 de desembre, de Protecció de Dades de Caràcter Personal, la utilització de les dites dades no podrà servir a un fi diferent del procés de selecció de les persones adjudicatàries d'ajudes.  
  
3. Les sol·licituds regulades en la present Orde implicaran l'autorització perquè per la Direcció General d'Obres Públiques, Projectes Urbans i Habitatge, es procedisca a demanar els informes o certificats necessaris amb vista a la justificació dels aspectes requerits en la sol·licitud.  
  
Quinta. Termini i lloc de presentació  
Les sol·licituds es presentaran en el termini i lloc que s'especifica en la convocatòria.  
  
Sexta. Import de l'ajuda i del criteri d'adjudicació  
1. Import de l'ajuda.  
Les ajudes consistiran en una subvenció màxima de 20 euros per cada una de les vivendes de què conste l'edifici, i de 20 euros per cada 100 metres quadrats de superfície útil de local, sense que en cap cas puga superar-se la quantitat de 500 euros per l'edifici, ni el 50 per 100 del cost de l'Informe.  
2. Criteris d'adjudicació.  
La valoració de les sol·licituds s'efectuarà d'acord amb els criteris i les prioritats que s'establixen a continuació.  
a) Anys d'antiguitat de l'edifici.  
Per als edificis d'antiguitat superior a 30 anys: 2 punts per cada any d'antiguitat de l'edifici que excedisca de 30, amb un màxim de 100 punts.  
S'entén per data de finalització de l'edifici la data d'acabament total de les obres de construcció, que serà, per este orde, la del certificat final d'obres, la de la llicència de primera ocupació, la que conste en el certificat cadastral, l'establida per estimació tècnica en funció de la seua tipologia i les característiques constructives o per qualsevol altre mitjà acreditatiu admissible en dret.  
b) Nombre de vivendes de l'edifici.  
- Si l'edifici té 20 vivendes o més: 3 punts.  
- Si l'edifici té menys de 20 vivendes: 1 punt.  
c) A la puntuació així obtinguda, se li sumaran 4 punts als edificis en què siga obligatori realitzar l'Informe d'Avaluació Edificatòria o realitzar la corresponent Inspecció Tècnica d'Edificis d'acord amb el que disposa la normativa urbanística o municipal.  
d) A la puntuació resultant d'aplicar els criteris anteriors se li sumaran 15 punts quan l'edifici haja sigut objecte de sol·licitud d'ajudes a la rehabilitació edificatòria per a finançar les actuacions proposades en l'informe d'avaluació d'edificis o en la inspecció tècnica d'edificis.  
  
3. Les ajudes es concediran per orde decreixent de puntuació obtinguda, de major a menor, fins a esgotar les disponibilitats pressupostàries.  
4. En cas d'igualtat de puntuació, s'aplicarà la data d'entrada de la sol·licitud.  
  
Sèptima. Esmena de la sol·licitud  
En el cas que les sol·licituds siguen incompletes o no reunisquen els requisits exigits en estes bases, es requerirà la persona interessada perquè, en el termini de quinze dies, esmene la falta o acompanye els documents preceptius, amb indicació que, si així no ho fa, es considerarà que ha desistit de la petició, amb la resolució motivada prèviament de la Direcció General d'Obres Públiques, Projectes Urbans i Habitatge.  
  
Octava. Tramitació i resolució de les ajudes  
1. El director general d'Obres Públiques, Projectes Urbans i Habitatge, per delegació de la consellera d'Infraestructures, Territori i Medi Ambient, mitjançant la Resolució d'1 d'agost de 2014, sobre delegació de l'exercici de competències en determinats òrgans de la Conselleria, resoldrà sobre la concessió de l'ajuda sol·licitada, a proposta d'un òrgan col·legiat.  
L'òrgan col·legiat estarà integrat per la subdirectora general de Projectes Urbans i Vivenda, el cap del Servici de Planificació i Normativa, el cap del Servici d'Ajudes a l'Habitatge, i els caps dels Servicis Territorials de Vivenda i Projectes Urbans.  
La tramitació dels expedients correspondrà als Servicis Territorials de Vivenda i Projectes Urbans, en el seu àmbit d'actuació.   
  
2. El director general d'Obres Públiques, Projectes Urbans i Habitatge queda facultat per a dictar totes les instruccions, circulars o resolucions que resulten necessàries per al desplegament i l'aplicació de la presenta orde.  
3. El termini màxim per a resoldre i notificar la resolució, que posarà fi al procediment, serà de sis mesos comptadors a partir de la publicació de l'orde de convocatòria corresponent. Transcorregut este termini sense que s'haja dictat i notificat resolució expressa, les persones sol·licitants podran entendre desestimada la seua sol·licitud.  
Les notificacions de les resolucions d'atorgament es duran a terme de forma individualitzada. Quant a les resolucions desestimatòries, seran publicades en el Diari Oficial de la Comunitat Valenciana, d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Igualment seran objecte de publicació en el Diari Oficial de la Comunitat Valenciana les subvencions concedides.  
  
Novena. Entitats col·laboradores  
D'acord amb el que establix la Llei 38/2003, de 17 de novembre, General de Subvencions, es podrà actuar per mitjà d'entitats col·laboradores, en les condicions que, si és el cas, es determinen en la convocatòria corresponent.  
  
Deu. Incompatibilitat d'ajudes  
L'ajuda d'este programa no es podrà compatibilitzar amb altres ajudes pel mateix concepte, que puguen concedir les corporacions locals o qualssevol altres administracions o entitats públiques.  
Onze. Obligacions i responsabilitats de la persona beneficiària  
La persona o entitat beneficiària, en virtut del que establix la Llei 38/2003, de 17 de novembre, General de Subvencions, queda obligada a:  
a) Facilitar qualsevol document o informació que la Direcció General d'Obres Públiques, Projectes Urbans i Habitatge considere necessari per al control del compliment dels fins previstos.  
b) Sotmetre's a qualsevol actuació de control financer que corresponga a la Intervenció de la Generalitat, en relació amb les ajudes i les subvencions concedides.  
c) Comunicar l'obtenció d'altres subvencions o ajudes per a la mateixa finalitat, procedents de qualsevol administracions o ens públics o privats, nacionals o internacionals.  
  
Dotze. Control i revocació de les subvencions  
1. La Generalitat podrà comprovar, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donarà lloc a la revocació de la subvenció concedida i a la devolució de les quanties atorgades, que meritaran els corresponents interessos de demora.  
  
2. En qualsevol cas serà aplicable el que disposa el títol II, del reintegrament de subvencions, el títol III, del control financer de subvencions i el títol IV, Infraccions i Sancions Administratives en matèria de subvencions, de la Llei 38/2003, de 17 de novembre, General de Subvencions.